Jón Baldvin Hannibalsson , sem tugir kvenna hafa sakað um kynferðislega áreitni á rúmlega 50 ára tímabili , segist hafa svarað öllum þeim konum sem komið hafi fram undir nafni . Hann hefur hins vegar ekki svarað ítrekuðum fyrirspurnum Stundarinnar um meinta áreitni sem 13 og 14 ára nemendur sem hann kenndi í Hagaskóla árið 1967 lýstu undir nafni . Í grein í Morgunblaðinu í gær skrifar ráðherrann fyrrverandi að hann hafi eytt kvöldstund í lestur þeirra 23 frásagna sem konur hafa birt og lýsa áreitni hans . Lesturinn hafi verið þarfur vegna væntanlegra málaferla hans . „ Annars vegar voru hinar hugrökku , sem sögðu til nafns , “ skrifar Jón Baldvin . „ Þeim hef ég þegar svarað . Hinar voru sýnu fleiri sem földu sig bak við nafnleynd . “ Ósatt er að Jón Baldvin hafi þegar svarað konunum sem fram komu undir nafni . Í greinaskrifum sínum og sjónvarpsviðtölum hefur hann ekki brugðist við ásökunum Margrétar Schram , mágkonu Jóns Baldvins . Margrét sagði í viðtali við Stundina að hann hefði komið nakinn upp í rúm til sín þegar hún var á menntaskólaaldri í heimsókn hjá hjónunum í Edinborg . Þá sagðist hann ekki mundu svara Matthildi Kristmannsdóttur og Maríu Alexandersdóttur , þar sem engin gögn sýndu að hann hefði kennt þeim í Hagaskóla árið 1967 þegar kynferðisleg áreitni hans gagnvart þeim á táningsaldri mun hafa átt sér stað . „ Engin gögn fyrirfinnast um að ég hafi kennt umræddum bekk , “ skrifaði Jón Baldvin í grein í Fréttablaðinu . „ Meðan svo er , hef ég ekki meira um það að segja . “ Stundatöflur sanna kennslu Jóns Baldvins við bekkinn Stundin hefur sýnt fram á að Jón Baldvin var vissulega kennari þeirra í íslensku það skólaárið og birt gögn úr Borgarskjalasafni því til staðfestingar . Stundatöflur frá Skólaskrifstofu , sem Jón Baldvin fékk afhentar frá safninu með tölvupósti á sama tíma og Stundin , staðfesta hins vegar kennslu hans í íslensku við bekkinn 2 . X veturinn 1967 til 1968 . Kenndi hann bekknum sex sinnum í viku . Bekkjarlisti , sem Borgarskjalasafn afhenti einnig , staðfestir að Matthildur og María voru báðar í bekknum , auk tveggja annarra kvenna sem Stundin hefur rætt við til staðfestingar á frásögnum þeirra . Matthildur sagði í viðtali við Stundina að hún hefði farið að kvíða fyrir tímunum hjá Jóni Baldvini , þar sem hann hafi alltaf látið hana sitja eftir eina . Loks hafi Jón Baldvin farið að færa sig upp á skaftið . „ Hann hélt áfram að strjúka mér og fór að troða sér aftan á stólinn hjá mér , “ sagði hún . „ Ég var algjörlega frosin . María Alexandersdóttir , bekkjarsystir Matthildar , lýsti einnig því sem hún upplifði sem áreiti Jóns Baldvins í Hagaskóla . Hann hafi strokið henni óþægilega og grúft sig upp við andlit hennar , sem henni hafi þótt óþægilegt . Framkoma hans hafi bundið enda á skólagöngu hennar . „ Ég hef fengið viðbjóð , algjöran viðbjóð , að hann skuli hafa komist svona langt , “ sagði María . „ Maður skilur þetta ekki . “